Superrýchly modrý ježko Sonic patrí medzi najväčšie videoherné legendy. A pretože o legendách sa spravidla natáčajú filmy, vznikla aj komédia, v ktorej bude hlavný hrdina unikať pred svojim neúnavným prenasledovateľom Doktorom Robotnikom rýchlosťou toho najrýchlejšieho blesku.
Schopnosť unikať najrýchlejšie na svete – a to na ktoromkoľvek svete, v ktorom sa práve vyskytuje, by ježko Sonic bez mrknutia oka vymenil za naozajstného kamaráta. Zo svojho lesného útočišťa síce chodínavštevovať dobráckeho malomestského šerifa Toma /James Mardsen/, ten sa však tak úplne nepočíta, lebo si Sonica pri jeho rýchlosti ešte nestihol všimnúť.
A Sonic sa snaží nezanechávať stopy svojej prítomnosti, lebo vie, že by po ňom šli. A kto? No predsa všetci! Lenže aj ten najopatrnejší ježko môže urobiť malú chybičku, ktorou je v Sonicovom prípade dočasný výpadok elektriny v polovici Ameriky. Bezradná a znepokojená vláda na odhalenie príčin kolosálneho výpadku najme toho vôbec najschopnejšieho génia, zľahka šialeného Doktora Robotnika /Jim Carey/. Ten Sonicovu stopu zavetrí skoro okamžite. A Sonic vzápätí zistí, že ani najrýchlejšie nohy nemusia vždy stačiť na úspešný únik, navyše keď stratil zázračné krúžky, ktoré mu umožňovaly rýchle cestovanie medzi rôznymi svetmi.
Jediný, kto pozná ich aktuálnu polohu je Sonicov "kamoš" šerif Tom, a ten sa do zachraňovania mimozemského ježka pred neúnavným a vynaliezavým Doktorom Robotnikom práve dvakrát nehrnie. Potom si však ako správny ochranca zákona uvedomí, že slabších treba brániť a vtedy sa len začnú diať veci…
Napriek tomu, že diváci záporákom väčšinou nefandia, Doktor Robotnik by sa mohol stať výnimkou, lebo hravé šialenstvo a nezlomná energia, ktoré postave vdýchol Jim Carey sú doslova očarujúce. "Dlho som sa túžil vrátiť ku svojim koreňom, k postave Ace Venturu, v ktorej som sa mohol celkom odviazať. A ježko Sonic mi tento sen stopercentne splnil. Bola to radosť, " priznáva herec.
ZDROJ: CinemArt SK